Nagy-Rádli Dalma
Beszámoló a XVII. Országos Neveléstudományi Konferenciáról 

Az évente megrendezésre kerülő Országos Neveléstudományi Konferencia az idei évben a Nyíregyházi Egyetem szervezésében valósult meg 2017 november 9-11. között, Nyíregyházán. A háromnapos programon részvételemet az indokolta, hogy az ELTE Pedagógiai és Pszichológiai Karának Felsőoktatás-és Innovációkutató Csoportjában jelenleg is zajló “A helyi innovációk keletkezése, terjedése és rendszerformáló hatása az oktatási ágazatban” (OTKA 115758 sz.- a továbbiakban: Innova) kutatásunkban neveléstudomány mesterszakos hallgatói tevékenyéségem mellett kutatási asszisztensként is dolgozom, s a kutatásunkból szerveződő tanulmánykötet köré egy szimpóziumot szerveztünk, amelynek háttérmunkálataiban vettem részt, így a konferencia első napjának programjai közül is az ezen való részvételt választottam, hogy ottlétemmel is szükség esetén támogatni tudjam az előadókat, akik a kutatás résztvevői. Másnap előadóként is kipróbálhattam magam a konferencián, hiszen az ELTE Neveléstudományi Intézetének Felsőoktatás-és Innovációkutató Csoportjának munkatársai - néhány külső kollégával kiegészülve szimpóziumot szerveztek, amelyben az egyik előadás társ-előadójaként vettem részt. 

Aktív és félig-aktív részvétel:
A fent megnevezett szimpóziumra csütörtök délután került sor. A szimpózium elnöke: dr. Zsolnai Anikó volt,  opponense dr.  Halász Gábor, a kutatás vezetője. A kutatásunk bemutatását Muth-Fazekas Ágnes kolléganőnk végezte, aki személyes akadályozottsága miatt videóüzenet formájában tette ezt. Ezután Sági Matild előadása következett, aki azt vizsgálta, lehetséges-e olyan oksági modellt létrehozni, amely összefüggésekre mutat rá az innováció és az intézménytípusok között. Széll Krsiztián László az alacsony státuszú iskolák innovativitását mutatta be, ezt követően Lénárd Sándor mutatta be Balázs Évával közös kutatásukat, amely a szervezet és a vezetés szemszögéből közelít az  innovációhoz. Végül egy gyakorlópedagógus, Budainé Gulyás Gabriella mutatta be az iskolájukban alkalmazott konkrét innovációjukat, amelynek az Aperitif nevet adták. 
Azt, hogy az előadáson láthattam e tanulmánykötet szimpóziumát (Innovációk a közoktatásban) úgy érzem komoly hatással volt és lesz arra, hogy asszisztensi munkámat a továbbiakban is szakszerűen végezzem, s az elhangzott hozzászólások mind nekem, mint kollégáimnak új lendületet adtak a tanulmánykötet további tervezéséhez. 
 A második napon előadóként is kipróbálhattam magam, mivel munkatársaink egy “A tanulás-tanítás innovatív megközelítései a felsőoktatásban” elnevezésű szimpóziumot szerveztek, amelynek egyik előadását Horváth László kollégámmal közösen tartottuk Innováció a magyar felsőoktatásban címmel. A szimpózium elnöke kutatásvezetőnk, dr. Halász Gábor volt, opponensünk dr. Baráth Tibor. 
Az előadás keretein belül bemutattuk a már említett OTKA kutatás főbb eredményeit a hazai felsőoktatásra vonatkozóan, majd mindezt szervezeti kontextusba helyeztük. Ezt követte a szintén kutatásunkra alapuló konkrét felsőoktatási innovációk tematikus elemzése, amelyet Kálmán Orsolya vezetett. Az ELTE Doktori Iskolájának innovációját Saád Judit és Velkey Kristóf mutatták be, majd Kovács Zsuzsa, aki az ELTE Felnőttoktatási és Tudásmenedzsment Intézetének e szimpóziumban azonban külső meghívottjaink is voltak, a Miskolci Egyetemről Ádám Anetta és Frencsik Marcell, akik egy tanárképzésben alkalmazott újításukról számoltak be. 

Előadásokon hallgatóként
 A szimpóziumot megelőzően részt vettem további két szimpóziumon, egyrészt, hogy megismerkedjek a szimpóziummal, mint műfajjal, másrészt, mert felsőoktatás-pedagógia specializációs hallgatóként e konferencia számos olyan lehetőséget kínált, ahol a felsőoktatást érintő naprakész kutatások megismerésével  lehetőségem nyílt elmélyedni a  tanulmányaimat orientáló gondolatokban, kutatásokban. Az első ilyen szimpózium a “Lépésről lépésre a hallgatói sikeresség érdekében” címet viselte, s fő témája egy olyan új megközelítés a Neumann János Egyetemen, amelynek fő célja a hallgatói kompetenciafejlesztés támogatása. 
Az estet hangulatos gálavacsora zárta, ahol lehetőségünk volt megismerkedni mind a saját intézményünk munkatársaival közelebbről, mind a konferencia többi résztvevőjével. 
Mivel korábbi tanulmányaim során középfokú nyelvvizsgát szereztem japán nyelvből, érdekesnek tartom nyomonkövetni e ázsiai kultúra begyűrűzését az oktatásba. Az Új utak és lehetőségek a lesson study hazai adaptációjában című szimpózium kellemes meglepetéssel szolgált e téren, valamint a téma egy köztes átmenetet is ad a felsőoktatás (tanárképzés) és a közoktatás között.  
Ezt követték a plenáris előadások. A zsúfoltságig megtelt termekben hallgathattuk meg Jürgen van Buer a Humboldti Egyetem professzora, és Pentti Moilanen a Jyväskylä Egyetem professzorának előadásait a tanárképzés és inklúzió kapcsolatáról, amely az idei konferencia fő témája volt. 
Az ebédet követően A magyar felsőoktatási hallgatók életkörülményei és tanulmányi életútja a nemzetközi felmérések tükrében c. szimpóziumot látogattam meg, amely során megismertem a felsőoktatási intézmények kategorizálásai (egyfajta klaszterezési) lehetőségeit, valamint az atipikus hallgatók megjelenését  a felsőoktatásban. 
A szombati napon a konferencia zárása előtt még egy felsőoktatási, tematikus előadássorozatot tekintettünk meg kollégáimmal, amelynek a címe “Felsőoktatás”. Az előadás a felsőoktatási szervezeteken át, a hallgatói elégedettség és a lemorzsolódás, valamint a gamification témáin keresztül mutatott egy pillanatnyi helyzetképet a felsőoktatásról. 

“Nevekből arcok”
A háromnapos konferencia egyik kulcsfontosságú pillanatának tartom, hogy a neveléstudomány azon szakértőivel, akiknek nevét eddig csak szakirodalomból ismertem, alkalmam volt, akár csak egy bemutatkozás erejéig személyesen is szót váltani. A konferencia remek lehetőséget kínált arra, hogy a meglátogatott szimpóziumon keresztül  fókuszáltabban tekintsek saját felsőoktatási kutatási érdeklődésemre, s az, hogy ezen a nagyszabású, országos rendezvényen előadóként is kipróbálhattam magam olyan tapasztalatokkal gazdagított, amelyet a későbbiekben egészen biztosan kamatoztatni tudok mind tanulmányaim, mind munkám során. 
Végül, de nem utolsó sorban: az általam létrehozott Tudományos Aktivitást Koordináló Társaság (TAKT; , amelynek egyik fő célja a hallgatók aktív bevonása a tudományos életbe),  elnökeként külön üdvözöljük azt a megtisztelő lehetőséget, hogy jövő novemberben a XVIII. Országos Neveléstudományi Konferenciát az Eötvös Loránd Tudományegyetem Pedagógiai és Pszichológiai Karán rendezik, s amelynek tudománymenedzsment, konferenciaszervezési részében egészbe ezáltal egészen biztosan bekapcsolódunk a hallgatótársaimmal, s bízunk benne, hogy addigra akár saját kutatásainkkal is meg tudunk jelenni a következő évben is. 

 
Budapest, 2017. 11.30. 

